DA Den Europæiske Unions Tidende C 89/4

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 89/04

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»TRUSKAWKA KASZUBSKA« eller »KASZËBSKÔ MALËNA«

EF-Nr.:PL-PGI-0005-0593-19.03.2007

BGB ( X ) BOB ( )

1. Navn

»Truskawka kaszubska« eller »kaszëbskô malëna«

Betegnelsen »truskawka kaszubska« anvendes for det meste i handelstransaktioner vedrørende dette produkt, især mellem kasjubere og personer med ikke-kasjubisk baggrund. Betegnelsen bruges, når produktet eksporteres til udenlandske markeder eller sælges i andre dele af Polen end Kasjubien. Den anden betegnelse, der anvendes, er »kaszëbskô malëna«. Denne betegnelse anvendes mest i daglig tale. Den stammer fra sproget kasjubisk og er derfor den mest anvendte betegnelse blandt indbyggerne i Kasjubia-regionen. Begge betegnelser er fuldt anvendelige overalt.

2. Medlemsstat eller tredjeland

Polen

3. Beskrivelse af landbrugsproduktet eller fødevaren

Produkttype (jf. bilag II)

Kategori 1.6: Frugt, grøntsager og korn, også forarbejdet.

3.1. Beskrivelse af produktet med betegnelsen i punkt 1

Kun følgende jordbærsorter med følgende smagskendetegn må sælges under den beskyttede betegnelse »truskawka kaszubska« eller »kaszëbskô malëna«:

Frugt bestemt til direkte konsum (dessert)

1. Elsanta

1.1. Udseende og form: frugter med en diameter på mindst 18 mm, rundet koniske til koniske af form, hele, ubeskadigede, med stilk.

1.2. Skindet er lyserødt, skinnende, regelmæssigt farvet; kødet er blegrødt til lyserødt af farve, regelmæssigt af udseende ved tværsnit.

1.3. Konsistens: kødet er saftigt og fast.

1.4. Smag og lugt: sød, aromatisk, balanceret — minder om skovjordbær.

2. Honeoye

2.1. Udseende og form: frugter med en diameter på mindst 18 mm, koniske og rundet koniske af form, smallere ved hasen, hele, ubeskadigede, med stilk.

2.2. Farve: fra højrød til mørkerød, jævnt fordelt over hele overfladen, stærkt skinnende. Kødet har en ret regelmæssig lyserød farve.

2.3. Konsistens: kødet er saftigt og meget fast.

2.4. Smag og lugt: sød, aromatisk, balanceret — minder om skovjordbær.

For at jordbær af arterne Elsanta og Honeoye kan kaldes »truskawka kaszubska« eller »kaszëbskô malëna«, skal de være betegnet som »ekstra« eller »klasse I«. For at jordbær kan kaldes »truskawka kaszubska« eller »kaszëbskô malëna«, skal de have følgende egenskaber:

— farven skal være højrød med mindst 80 % farveintensitet

— bærrene skal have en ensartet form uden uregelmæssigheder

— bærrene skal være faste at røre ved uden spor af råd eller sygdom.

Frugt bestemt til forarbejdning

3. Senga Sengana

3.1. Udseende og form: frugter af forskellig størrelse, bred og konisk med flad top, hjerteformet, hjerteformet/afrundet og nyreformet/afrundet, hele og ubeskadigede, med eller uden stilk.

3.2. Farve: fra højrød til mørkerød, jævnt fordelt over hele overfladen, stærkt skinnende. Kødet er højrødt med regelmæssig farvning.

3.3. Konsistens: kødet er saftigt og fast eller meget saftigt og en smule hårdt.

3.4. Smag og lugt: sød, aromatisk, balanceret — minder om skovjordbær.

3.2. Råvarer (kun for forarbejdede produkter)

—

3.3. Foder (kun for produkter af animalsk oprindelse)

—

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionen af »truskawka kaszubska« eller »kaszëbskô malëna« skal finde sted i det afgrænsede geografiske område angivet i punkt 4. De jorder, der anvendes til dyrkningen, skal være marginaljorder af klasse IV, V eller VI. Frugterne håndplukkes, når de er modne, veludviklede, sunde, friske, faste, hele, ubeskadigede, ikke knuste, fugtige eller afstilkede, rene og fri for mug og rester af plantebeskyttelsesmidler. Jordbærrene bør plantes med en indbyrdes afstand af 20-35 cm i rækker. Afstanden mellem rækkerne bør være 70-100 cm. Hvis der anvendes gødning, må der ikke anvendes mere end 30 ton pr. hektar. Det er ikke tilladt at anvende dyrkningsmetoder — især intensiv gødskning — der tilstræber at opnå udbytter på over 25 ton jordbær pr. hektar.

3.5. Særlige regler vedrørende udskæring, rivning, emballering osv.

Jordbærrene bør lægges i lag af højst 10 cm tykkelse.

3.6. Særlige regler for mærkning

—

4. Præcis afgrænsning af det geografiske område

»Truskawka kaszubska« eller »kaszëbskô malëna« produceres i powiaterne (administrative enheder svarende til amter) Kartuski, Kościerski og Bytowski, og kommunerne Przywidz, Wejherowo, Luzino, Szemud, Linia, Łęczyce og Cewice.

5. Tilknytning til det geografiske område

5.1. Det geografiske områdes egenart

I det i punkt 4 identificerede område, hvor »truskawka kaszubska« eller »kaszëbskô malëna« produceres, hersker der ensartede miljøbetingelser. Områdets geografiske navn er Pojezierze Kaszubskie (»det kasjubiske søplateau«), og dets historiske navn er Kasjubien.

Naturen i Pojezierze Kaszubskie adskiller sig fra de omkringliggende områder med hensyn til klima, topografi og jordtype.

Pojezierze Kaszubskie er kendetegnet ved et klima, der er lidt hårdere end klimaet i de omkringliggende områder. Det skyldes områdets høje beliggenhed (180-300 m over havoverfladen). De meget hyppige kuldeindfald af polarluftmasser fra det østlige kontinent bidrager også til det hårde klima. Sammenlignet med kystklima er temperaturudsvingene her meget store i løbet af et år. Den årlige nedbør på 700 mm ligger en smule over det nationale gennemsnit, og vestenvinden er fremherskende. Vækstsæsonen her, der varierer mellem 180 og 200 dage om året, er en af de korteste i Polen.

Området er domineret af podsolholdig jord dannet på sand, grus og ler. Det drejer sig om jordbund af klasse IV, V og VI, dvs. de mindst frugtbare jordbundstyper. Der forekommer i mindre omfang brune jordbundstyper dannet på grus og ler; disse er en smule mere frugtbare end de podsolholdige. Jorder udvalgt til dyrkning har normalt en pH-værdi på mellem 5,0 og 6,0. Pojezierze Kaszubskie har en varieret postglacial topografi karakteriseret ved talrige små og store søer. Det område, hvor »truskawka kaszubska« eller »kaszëbskô malëna« produceres, dækker 32 kommuner, hvoraf hele 21 ligger i ugunstigt stillede områder i landbrugszone II, og 10 ligger i landbrugszone I.

5.2. Produktets specificitet

Jordbærrenes specificitet kommer især af deres meget stærke, exceptionelle og intense aroma og smag. Desuden er »truskawka kaszubska«- eller »kaszëbskô malëna«-jordbær karakteristisk sødere i smagen end frugt fra andre regioner.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De særlige kvalitetstræk beskrevet i punkt 5.2 for »truskawka kaszubska« eller »kaszëbskô malëna« skyldes de specifikke faktorer relateret til klima og jordbund, der er beskrevet i punkt 5.1.

De dårlige jorder og det hårde klima i Pojezierze Kaszubskie bevirker, at jordbærrene blomstrer senere, og at deres vækstperiode forkortes. Naturen, især det hårde klima, har en positiv indvirkning på jordbærrenes vækst og modning, men de meget dårlige jorder og de ufordelagtige landbrugsvilkår er ikke egnede til andre afgrøder. De store højdevariationer gør det muligt at dyrke jordbærrene på solbeskinnede skråninger, hvilket sikrer, at frugten modnes ordentligt. Disse faktorer foruden den let sure jordbund begunstiger dyrkningen af jordbær.

Ifølge historiske kilder påbegyndtes dyrkningen af jordbær i Kasjubien i 1920-30. Jordbærrenes høje kvalitet og stigende popularitet førte til, at jordbærmarkerne udvidedes i over et halvt århundrede og gjorde dem til sidst til en uadskillelig del af det kasjubiske landskab. På grund af jordbæravlens store udbredelse blev det i begyndelsen af 1970′erne besluttet at organisere en jordbærplukningsfestival. Dette udendørsarrangement finder sted hvert år den første søndag i juli. Jordbærplukningsfestivalen, der er den største begivenhed i regionen, tiltrækker hvert år titusindvis af deltagere, og antallet stiger hele tiden. Festivalens popularitet understreges også af, at der i 2005 på en enkelt dag solgtes næsten to ton jordbær.

»Truskawka kaszubskas« eller »kaszëbskô malënas« omdømme bekræftes i adskillige artikler og vidnesbyrd om, at produktet er blevet en del af kasjubernes kultur og identitet. I den lokale presse offentliggøres oplysninger, der er vigtige for jordbæravlere, og specifikke kommentarer om fælles bestræbelser, fælles holdninger vedrørende »truskawka kaszubska« eller »kaszëbskô malëna« og aktioner til bevaring af disse jordbærs særlige kvalitet, lugt og smag.

Købernes forholdsregler (kolde opbevarings- og forarbejdningsfaciliteter) afspejler også »truskawka kaszubskas« gode omdømme, idet disse afsætter midler til indkøb af »truskawka kaszubska« eller »kaszëbskô malëna«, som dukker senere op end jordbær fra andre regioner i Polen. Dette omdømme bekræftes desuden af de forsøg, der gøres på at sælge jordbær fra andre regioner med tidligere modne jordbær under navnet »truskawka kaszubska« eller »kaszëbskô malëna«.

»Truskawka kaszubskas« eller »kaszëbskô malënas« omdømme og jordbærrets stærke tilknytning til det i punkt 4 afgrænsede geografiske område bekræftes også af forbrugerundersøgelsernes resultater. Hele 67 % af de adspurgte kendte mindst ét af de navne, produktet sælges under (»truskawka kaszubska« eller »kaszëbskô malëna«). »Truskawka kaszubska« betragtes som mere velsmagende (73 %) og sødere (68 %) end andre jordbær. Ifølge 64 % af de adspurgte er »truskawka kaszubska« eller »kaszëbskô malëna« et karakteristisk produkt for Kasjubien. Desuden betragter indbyggerne i Pomorskie og Kasjubien jordbærrene som den frugt, der er mest typisk for regionen. Næsten en tredjedel af kasjuberne nævner dem spontant, og næsten 80 % er klar over, at de betyder noget særligt for regionen.

Henvisning til offentliggørelsen af varespecifikationen

http://www.minrol.gov.pl/DesktopDefault.aspx?TabOrgId=1620&LangId=0

(1) EUT L af 93, 31.3.2006, s. 12.